  Майя Бывальцева 4-7 инвожое Ижкарын Финно-угроведъёслэн VI огъяросси конференцизы ортче. Удмуртилэн шоркараз Россилэн 20 улосвылъёсысьтыз но 9 кунъёсысь 300-лэсь трос ӧнерчиос люкаськизы. Конференцилэн темаез: «Финно-угорский мир в полиэтничном пространстве России: культурное наследие и новые вызовы». Туннэ, 5-тӥ инвожое, Удмуртиысь Калыкъёслэн эшъяськон юртазы ужрадэз сӥё-дано усьтон но пленарной кенешон ортчиз. Конференци ваньзэ тодосъя ӧръёсты огазея: кылтодон, фольклористика, литератураез эскерон, этногрфия, археология но мукет. Соин ик таӵе конференци финно-угроведениея вань ӧнерчиосты люка но солэн туж бадӟым интыез. Нырысь ик, ми берло вить аръёс ӵоже быдэстэм ужез эскериськомы, чакласькомы, мар вылез кылдӥз, вуоно вить аръёслы азинскон ужпумъёс пуктӥськомы. <…> Та конференци милемлы азинскыны сюрес возьматэ Анатолий Ракин, Россиысь финно-угроведъёслэн комитетсылэн кивалтӥсезКонференциын ӝутэм одӥгез ужпум кыллэсь йӧскалык корпуссэ кылдытонэн герӟаськемын. Со, шуыны луоз, ивортодэтъя цифровой бичет, кудӥз кылэз дышетон, солэсь воштӥськемзэ чаклан понна инъет луэ. Со корпусэ вань кыллюкамъёс, чеберлыко литература, иворъёс пыро. Кылсярысь, коми кыллэн сыӵе бичетэз вань ни. Удмуртъёс та ужын берегес кылё, шуэ Россиысь тодосъя академилэн Урал ёзэтысьтыз Эскеронъёсъя удмурт федерал центрысь тодосъя валтӥсь ӧнерчи, кылосбур тодосъя доктор, профессор Татьяна Владыкина. Мукет калыкъёслэн туж азьпала кошкемын ни со ужзы, ми али гинэ кутскиськомы со борды. Милям луоз сыӵе котырес ӝӧкмы, отын ми вераськомы ӵапак со ужпумъёсъя – кыллэсь огъя корпуссэ кылдытон. Отчы фольклорной но кыл пыроз, кыӵе кылын СМИ-ос верасько, шуом, телевидение, газетъёс, радио, кызьы со литературной кылын азинске, пӧртэм удысъёсын, и соку адӟиськоз кыллэн сыӵе мур пуштросэз, кудъёссэ асьмеос туннэ умо но тодӥське на Татьяна Владыкина, кылосбур тодосъя доктор, профессорСолэн верамезъя, фольклорын вань сыӵе кылъёс но кылтэчетъёс, кудъёсыз огшоры улонын уг но кутӥсько. Но соосты вунэтыны уг яра. Асьмеос история азьын кылкутыны кулэ асьме кылмы пумысен. Соин ик со сярысь вераськыны кулэ, сое эскерыны кулэ, сое азинтыны кулэ Татьяна Владыкина, кылосбур тодосъя доктор, профессорУдмурт кыллэсь корпуссэ кылдытон бордын Россиысь тодосъя академилэн Урал ёзэтысьтыз Эскеронъёсъя удмурт федерал центрысь ӧнерчиос али тыршо. Солы инъет кыллюкамъёс луозы. 2008-тӥ арын удмурт-ӟуч кыллюкам потӥз. 2019-тӥ арын тодосчиосмы ӟуч-удмурт кыллюкам дасяло. Ужлэн бадӟым люкетэз быдэстэмын ни. Отын 1 сюрс 500 пала бам, 55 сюрс кылъёс луозы. Та кык кыллюкамъёс удмурт кыллэсь корпуссэ кылдытон понна инъет луозы. Со фундаментальной уж, со кыллэн инъетэз луэ Михаил Альес, Россиысь тодосъя академилэн Урал ёзэтысьтыз Эскеронъёсъя удмурт федерал центрлэн кивалтӥсез Берлоез ӟуч-удмурт кыллюкам кылем даурысь 50-тӥ аръёсы поттэмын вал Ижкаре Россиысь но кунгож сьӧрысь финно-угроведъёс вуизы 7 фото Конференци улсын 8 секциос, 2 симпозиумёс но кӧня ке котырес ӝӧкъёс ортчозы. Повестка туж паськыт. Кылъя ужпумъёс сяна, вӧсьлык но калык кусыпъёсын герӟаськем ужпумъёсты но ӝутомы. Со ужпумъёс тодосъя ӧнерчиослы гинэ ӧвӧл, политикъёслы но, мерлыкен кивалтӥсьёслы но тунсыко луо. Мынам малпамея, валтӥсез ужпум – интывылъёсын пӧртэм выжы калыкъёслэсь ог-огзэс валанзэс будэтон Михаил Альес, Россиысь тодосъя академилэн Урал ёзэтысьтыз Эскеронъёсъя удмурт федерал центрлэн кивалтӥсез Тужгес но бадӟымез шумпотон – пумиськиськомы со адямиосын, кудъёсыныз ми тодмо, кудъёсыныз милям тодматскеммы потэ. <…> Тани мон адӟисько, татын туж трос егитъёс. Мон малпасько, та удыс, финно-угристика удыс, азинскоз шуыса Татьяна Владыкина, кылосбур тодосъя доктор, профессорНимо-дано тодосчиосын ӵош ас ужъёсынызы тодматозы аспирантъёс, магистрантъёс, студентъёс. Одӥгез соос пӧлысь Хельсинкиысь университетын удмурт но коми кылъёсты эскерись Мари Сарахеймо. Удмурт кылэз ньыль ар но коми кылэз одӥг ар (эскерисько - ред.). Мон Удмуртиын улӥ, Ижевскын. Мыным туж кельше удмурт кыл но коми кыл. Мынам темае: «Составные временные структуры пермских языков», тема мыным туж тунсыко, малы ке шуоно дыр – со мыным туж тунсыко тема Мари Сарахеймо, Хельсинки университетысь аспирантИжкарын вордскем Максим Кузнецов Санкт-Петербургысь университетэз йылпумъяз, азьланяз тодос удысэн вырыны, финн-угор кылъёсты эскерыны малпа. Туннэ со ог дасо пӧртэм кылъёсты вала, тросэныз вераське но. Со пӧлын финн-угор группае пырись удмурт но вепс кылъёсын. Удмурт кылэз учебникъёсъя, иворъёсты кылзыса, газет лыдӟыса дышетӥ. <…> Вепс кылъя туж умой учебник шедьтӥ интернетысь. Со туж чебер кыл, туж напевной. <…> Та конференцие лыктӥ вепс кыллэн грамматикаез сярысь мадё шуыса. Вепс кылын вераське 3 сюрс 600 адями гинэ Карелиын, Ленинград улосын но Вологда улосын, но солэн вань аслаз литературной нормаез. <…> Али туж кулэ аслаз бускельёс сярысь тодыны, соослэн кылъёссы но сямъёссы сярысь но тодыны. Та конференциос та ужын туж юртто Максим Кузнецов, финн-угор кылъёсын тунсыкъяськисьКызьы вераз Россиысь финно-угороведъёслэн комитетсылэн кивалтӥсез, Россиысь тодосъя академилэн Урал ёзэтысьтыз Тодосъя коми центрлэн Кылъя, литературая но историяя институтысьтыз тодосъя валтӥсь ӧнерчи Анатолий Раков, та конференци кунысь вань финно-угроведъёслэн валтӥсез тодосъя форумзы луэ. Та сямлы кутскон Совето Союз вакытэ сётэмын вал, нырысетӥез таӵе пумиськон Ленинградын 75 ар талэсь азьло ортчиз. 1987-тӥ арын 17-тӥ конференцие Ижкаре люкаськылӥзы. Собере сизьым ар вис луиз. Огъяросси инлыкен пумиськонэз 1994-тӥ арын Йошкар Олаын радъязы. Конференци финн-угор элькунъёсын но улосвылъёсын вить арлы одӥг пол ортчылэ но Финно-угроведъёслэн дунневыл конгрессы азьын люкаське. 2020-тӥ арын бадӟым кенешон Венаын радъяськоз.    Тегъёс: Ижкар Удмуртия удмурткыл Дышетонъянотодосъяминистерство финн-угоркалыкъёс Тодос  